
LUKIJALLE

TERVETULOA LUONTOKUPLAAN

Luontokuplassa- menetelmä on saanut alkunsa tiedostamatta jo vuonna 2014. Silloin sain poikani kanssa ensimmäisen luontokokemuksen sisätiloissa. Istuimme lasten syöpäosaston potilashuoneen lattialla, seurasimme heikon Skype-yhteyden välityksellä pojan esikouluryhmän metsäseikkailua ja eläydyimme siihen parhaamme mukaan. Levitimme peiton lattialle ja kaivoimme repusta valmistamani eväät samaan aikaan, kun kaverit ruudun toisella puolella istahtivat puun juurelle evästelemään. Siinä olimme osa porukkaa ja samalla aivan eri ympyröissä: He luonnossa aistien näkyjä, tuoksuja ja tuntoja, me sairaalassa leikkien luontokokemusta samalla lääkkeen tippuessa pojan suoneen. Mutta me nautimme. Poikani silmin nähden. Saimme pienen irtioton siitä syöpähoitojen värittämästä arjesta, joka elämäämme ohjasi tuolloin.

Vuosien jälkeen syntyi ajatus tarjota tällaisia irtiottoja sairaalassa oleville lapsille ohjatusti. Kokemukset lasten heittäytymiskyvystä, innosta, ilosta ja rohkeudesta ajoivat eteenpäin. Samalla huomasin, että aivan samat harjoitteet toimivat sisätiloissa muillekin kuin lapsille. Aikuisen kuin myös ikääntyneen mieli lähtee seikkailuun ja saavuttaa hienoja luontohetkiä siinä missä lapsenkin. Luonnon voima on valtava ja ihmismielen joustavuus ja avoimuus yhtä lailla.

Vahvojen kokemusten, valloittavien kohtaamisten ja tarinoiden sekä vaikuttavien palautteiden pohjalta on syntynyt Luontokuplassa- menetelmä. Se on luontosuhdetta ja -yhteyttä kehittävä ja tukeva menetelmä, joka pohjaa positiivisen psykologian vahvuuksia ja kukoistukseen pyrkivää merkityksellistä elämänotetta vasten. Luontokuplassa toimitaan mielikuva- ja aistiharjoitusten, luovuuden, seikkailujen ja virtuaalikokemusten maailmassa. Luontokuplassa voi toimia pienen hetken tai rakentaa suurempia kokonaisuuksia.

Tässä käsikirjassa esitellään menetelmän teoriapohja, joka avaa positiivisen psykologian lisäksi luontosuhteen ja -yhteyden, luonnon hyvinvointivaikutusten, luovuuden, mielikuvilla työskentelyn, virtuaalisen luonnon ja luontokokemusten mahdollistamisen sisätiloissa. Kirja sisältää teoriapohjaan nojaten suuren määrän harjoitteita, joita kuka tahansa voi käyttää halutessaan luoda sisätiloissa luontokokemuksia. Lisäksi kerrotaan kokemuksia menetelmän käytöstä ja annetaan vinkkejä ohjauksiin ja kokonaisuuksien rakentamiseen kohderyhmä ja toimintaympäristö huomioiden.

Luontokuplassa siis luonnon hyvinvointivaikutukset valjastetaan käyttöön sisätiloissa, tarjotaan hengähdyshetki hankaliinkin tilanteisiin ja tarjoillaan arvokkaita luontokokemuksia luontosuhdetta syventäen. Juuri sinä voit olla Luontokuplassa-hetken ohjaaja. Menetelmä sopii kaikille ikäryhmille monenlaisissa ympäristöissä, kaksin tai ryhmässä. Ohjaajan oma kiinnostus ja heittäytymiskyky vievät pitkälle.

Kirjan kuvia voi ja on suositeltavaakin käyttää harjoitusten tukena.

Toivon, että tämän kirjan myötä luontohyvinvoinnista pääsevät nauttimaan yhä useammat. Luontohyvinvointi kuuluu kaikille!

Paraisilla toukokuussa 2026 Taina Ylenius-Högfors

LUONTOSUHDE JA LUONTOKOKEMUKSET

Lapsi on utelias, innokas ja ennakkoluuloton seikkailija ja tutkija. Päästessään luontoon, hänen luovuutensa ja tiedonjanonsa syttyvät. Luonnossa liikkuvan lapsen luontosuhde syntyy ja vahvistuu luontokokemusten myötä. Vahvalla luontosuhteella on paljon sekä yksilön omaan että laajasti yhteisön hyvinvointiin liittyviä vaikutuksia. Me kaikki olemme olleet lapsia, samanlaisia uteliaita ja ennakkoluulottomia. Sellainen lapsi jokaisen aikuisen ja ikääntyneenkin sisällä yhä asustaa.

Luontosuhteella tarkoitetaan ihmisen yhteyttä ympäröivään luontoon. Siihen kuuluu sekä kehollinen vuorovaikutus luonnon kanssa että luontoon liittyvä tunneside ja kytkös yksilön mieleen ja ajatuksiin.

Historiallisesti ihmislaji on elänyt kiinteässä yhteydessä luontoon. Nykymaailmassa yhteys luontoon on kovin erilainen ja vieraantuminen luonnosta on jopa luonnollista. Luontosuhteella on kuitenkin tärkeä merkitys sekä yksilön hyvinvoinnin että hänen ympäristötietoisten ajatustensa kannalta. Tutkimukset osoittavat, että vahva luontosuhde edistää terveyttä. Ihmisen luontosuhde rakentuu lapsesta saakka ja yhden ihmiselämän aikana se elää monenlaisia vaiheita.

Lapsuudessa syntynyt luontoa kunnioittava luontosuhde luo pohjaa kestävälle elämäntavalle. Positiiviset luontokokemukset auttavat rakentavan luontosuhteen muodostumista, mikä on avain kestävän kehityksen ymmärtämiseen ja toteuttamiseen. Koululla, kuin muillakin lasten kanssa työskentelevillä on merkittävä rooli luoda yhteyksiä luonnon ja kestävän kehityksen uskomustemme ja käyttäytymisemme välille.

Luonnossa karttuneet kokemukset ja luonnossa opittu luonnon tunteminen herättää lapsessa myös halun vaalia luontoa. Luonnossa ja luonnosta oppiessa kehittyvät lapsen tiedolliset ja taidolliset valmiudet kokea, tutkia ja ymmärtää luonnon monimuotoisuutta, lajien välisiä suhteita ja riippuvuuksia sekä ekosysteemien toimintaa. Tiedollisten ja taidollisten valmiuksien karttuminen lapsuudessa tukee kestävää ja elinikäistä rinnakkaista suhdetta luonnon kanssa. Luonnon hyödyntäminen hyvinvoinnin näkökulmasta sekä terve ja rakentava suhde luontoon kulkevat käsi kädessä luontosuhdetta rakennettaessa.

Luontosuhde on eri asia kuin luontokokemukset, mutta luontokokemusten mahdollistaminen muokkaa ja vahvistaa luontosuhdetta. On kuitenkin tärkeä muistaa, että luontosuhteen on mahdollista syntyä ja vahvistua myös ilman autenttisia luontoympäristössä tapahtuvia olemisia ja kokemisia. Kun luonto tuodaan sisätiloihin materiana, virtuaalisin kokemuksin tai leikin ja mielikuvien kautta, voidaan tarjota luontokokemuksia ja näin tukea luontosuhteen syntyä ja vahvistumista.

Luonto on ihmisen alkuperäinen koti. Ihminen on sopeutunut elämään luonnossa noin viiden miljoonan vuoden ajan. Luonto on vahvasti vaikuttanut ihmisen kehitykseen ja geneettisen perimän muovautumiseen. Aivot, fysiologia ja toiminta ovat sopeutuneet luontoympäristöön. Ihminen on oppinut aistimaan, kokemaan ja tulkitsemaan luonnonilmiöitä.

Ihmisten aivoissa on tapahtunut suuria muutoksia rakenteellisesti viimeksi 10 000 vuotta sitten. Aivomme reagoivat ulkoisiin ärsykkeisiin ja ympäristöön kuten kivikaudella. Kaupunkiympäristö ärsykkeineen on aivoillemme vieras toiminta-alue ja luonto taas tarjoaa sille luonnollista vastapainoa.

Luontosuhteen vahvistaminen on käytännöllinen ja helposti saavutettava tapa tukea mielen ja kehon hyvinvointia. Se ei vaadi suuria ponnistuksia – usein riittää, että pysähtyy hetkeksi aistimaan mitä ympärillä tapahtuu. Luontokokemukset voivat olla tie persoonalliseen kasvuun ja elämän merkityksellisyyden vahvistumiseen.

Vahvan luontosuhteen rakentuminen lapsena luo myös ymmärryksen luonnon hyvinvointivaikutuksiin. Niiden oivaltaminen ja valjastaminen käyttöön elämän eri vaiheissa ovat yksilön itse itselleen mahdollistama hyvinvointiteko.

Luontoyhteys liittyy psyykkiseen hyvinvointiin myös ikääntyneillä. Terveyskeskuslääkäri Annika Kolsterin väitöstutkimus (2026) käsittelee luontoperustaisten interventioiden vaikutuksia pitkäaikaissairaiden aikuisten psyykkiseen ja sosiaaliseen hyvinvointiin. Tutkimuksessa tarkasteltiin palveluasumisen piirissä asuvien ikääntyneiden kokemuksia luontoyhteydestä. Lähes kaikki yli 800 vastaajaa pitivät luontoa tärkeänä, mutta vain noin puolet koki pääsevänsä luontoon riittävästi. Suuri osa asukkaista oli halukkaita osallistumaan luontoperustaiseen toimintaan. Tutkimuksen mukaan koettu luontoyhteys oli yhteydessä psyykkiseen hyvinvointiin ja onnellisuuteen. Yhteys korostui erityisesti henkilöillä, joiden liikkumiskyky oli heikentynyt.




LUONNON HYVINVOINTIVAIKUTUKSET

Luonnon hyvinvointivaikutuksista löytyy yhä enemmän vankkaa näyttöä. Aihetta tutkitaan ja siitä julkaistaan jatkuvasti lisää. Tiedetään, että lyhytkin luonnossa oleminen laskee verenpainetta, nostaa yleistä mielialaa, laskee stressihormonien määrää ja lisää tarkkaavaisuutta. Luonto auttaa unohtamaan huolet, irtautumaan arjesta ja lisää myönteisiä ajatuksia.

Luontoympäristö voi vaikuttaa positiivisesti ja monipuolisesti ihmisen fyysisiin, psyykkisiin ja sosiaalisiin haasteisiin. Luonnossa oleskelu vahvistaa kehoa ja aistit valveutuvat. Verenkiertoelimistöön luontoympäristö vaikuttaa verenpainetta laskevasti ja lihasjännitystä vähentäen. Psyykkisiin seikkoihin luonto vaikuttaa stressistä palautumisen nopeutumiseen, rentoutumiseen sekä itseluottamuksen kohentumiseen. Luontoympäristön positiivisista sosiaalisista vaikutuksista huomion ansaitsee vuorovaikutustaitojen parantuminen ja vuorovaikutuksen halun, osallisuuden sekä yleisen positiivisen elämänasenteen lisääntyminen.

Luonnon stressiä lieventävä vaikutus

Luonnon stressiä lieventävää vaikutusta selitetään pääsääntöisesti kahdella erilaisella mutta toisiaan tukevalla teorialla: Tarkkaavuuden elpymisen teoria (Kaplan & Kaplan) ja Stressistä elpymisen teoria (Ulrich)

Tarkkaavuuden elpymisen teorian mukaan luonto palauttaa paremmin henkisestä kuormituksesta rakennettuun ympäristöön verrattuna. Sen mukaan luontoympäristössä tarkkaavuus kohdistuu luontoon, jolloin ponnisteluja vaativa, tahdonalaisesti suunnattu tarkkaavaisuus pääsee elpymään. Teorian mukaan ihminen on kognitiivinen tiedonkäsittelijä ja luonnon elvyttävä vaikutus liittyy tiettyihin luonnon elementteihin, joita tahattomasti tarkkailemalla luonnosta voi lumoutua.

Stressistä elpymisen teoriassa taas todetaan, että luonnolla on stressiä vähentävä vaikutus, koska ihminen on evolutiivisesti sopeutunut luontoympäristöön. Stressistä elpymisen teoriassa uskotaan, että luontoelementit saavat aikaan elpymistä stressaavan tilanteen jälkeen fysiologisten ja psykologisten muutosten avulla.

Luontosuhteella on myös vaikutuksia immuunijärjestelmän vahvistumiseen. Parantunut immuunijärjestelmän toimivuus voi muodostaa ikään kuin keskusreitin luonnon myönteisille vaikutuksille hyvinvointiin. Reitit koostuvat kolmesta eri ryhmästä: ympäristötekijöistä, fysiologisista ja psykologisista tiloista sekä käyttäytymisestä ja olosuhteista. Ympäristötekijöitä ovat erilaiset ionit ja bakteerit, joita ilmasta ja maaperästä välittyy luonnossa kulkiessamme. Lisäksi luonto vaikuttaa hyvinvointiin sen näkymillä ja äänillä , joilla on tarkkaavaisuutta elvyttäviä ja terveydentilaa parantavia vaikutuksia. Äänistä kaikkein elvyttävimmiksi koetaan tuulen ja veden äänet sekä linnunlaulu. Ympäristötekijät heijastavat ihmisen luontosuhdetta monipuolisesti.

Luontokokemuksien kautta syntyy valmius havaita positiivisia tunteita. Miellyttävien aistihavaintojen kautta ihminen virittäytyy myönteisempään tunnetilaan, joka saa elimistössä myös fysiologisia positiivisia muutoksia aikaan. Positiiviset tunteet ruokkivat havaitsemaan lisää kaunista ja hyvää luonnon lisäksi itsessä ja muissa.

Luonnon hyvinvointimerkitys korostuu erityisesti elämän kriisivaiheissa . Elvyttävä luontokokemus auttaa irtautumaan murheista ja haasteista, huoliin saa etäisyyttä. Elvyttävällä kokemuksella tarkoitetaan arkipäivästä irrottavaa kokemusta, luonnosta lumoutumista, olemisen ja rauhoittumisen mahdollistumista ja yhteyttä luontoon. Nämä on mahdollista tavoittaa jo lyhyenkin luonnossa olemisen tai sisälle tuodun luontokokemuksen aikana.

Luonnossa vietetyllä ajalla on todettu olevan merkitystä myös lasten hyvinvoinnille. Luontoympäristö voi lieventää tarkkaavaisuushäiriöistä kärsivien lasten oireita ja parantaa heidän keskittymiskykyä.

Luonnosta saatavia terveyshyötyjä tuottavat myös luonnosta löytyvät muodot eli fraktaalit. Fraktaalit ovat itsestään toistuvia luonnon kuvioita. Niitä ovat muun muassa lumihiutaleet, lehdet, oksistot, metsät, rannikkomuodot, pilvet ja galaksikeskittymät. Tuoreet tutkimukset ovat osoittaneet, että luonnon fraktaalikuvioiden katselulla on terveyshyötyjä: ne auttavat muun muassa stressaavista tilanteista palautumisessa.Niiden katsominen myös aktivoi aivojen parahippokampuksen aluetta, joka on yhteydessä tunteiden säätelyyn. Eräs selitys, jota fraktaalien elvyttävyydelle on esitetty, liittyy ihmisaivojen tapaan käsitellä visuaalisia aistihavaintoja. Evoluutiomme vuoksi visuaalinen systeemimme ymmärtää fraktaaleja luonnostaan - olemmehan lajina kehittyneet luonnonmuotojen keskellä.

Luonnonvarakeskuksen (Luke) ja Terveyden ja hyvinvoinnin laitoksen (THL) selvityksessä (2024) kerrotaan miten iso taloudellinen merkitys lähiluonnon terveysvaikutuksilla voi olla kansantautien torjunnassa. Selvitys osoittaa, että Suomi voi saada luonnon avulla jopa satojen miljoonien eurojen vuotuisen hyödyn pelkästään masennuksen ja tyypin 2 diabeteksen torjunnassa sekä astman lääkehoidossa. Luontoympäristöjä tulisikin hyödyntää nykyistä enemmän muun muassa mielenterveysongelmien ehkäisyssä ja nykyisten hoitomuotojen tukena.

Työn automaattinen analysointi tietojen saamiseksi erityisesti kuvioista, suuntauksista ja korrelaatioista ("tekstin ja tietojen hakeminen") on kielletty.

